Hy is die man agter die stem wat talle Helderbergers vroeg weeksoggende oor die radio groet en werk toe vergesel – maar onder die omroeperbaadjie skuil vele ander talente.
In sy vrye tyd hou hy hom besig as seremoniemeester by geleenthede óf gebruik hy die tyd om as liedjieskrywer sy gedagtes in lirieke op papier neer te pen.
Met sy eie sin vir avontuur het hy sowat ’n jaar gelede by Riaan Manser se produksiespan aangesluit vir die verfilming van die dokumentêr, The Odyssey Row, waarin Manser saam met ’n onervare metgesel die Atlantiese oseaan op ’n roeiboot van die Kanariese Eilande na Barbados sal aandurf.
“Hy is ’n baie besielende mens. Die tye wat ek saam met hom gewerk het, was nie net inspirerend nie, maar ook leersaam. Hy het altyd raad wat hy graag deel.”
Met goeie herinneringe uit sy kinderdae van vakansies in Strand het hy ’n liefde vir die plek ontwikkel. Sy ouers het ook reeds in hierdie stadium Strand toe verhuis.
Hy het nadat hy Kaap toe getrek het by die Cancervive-veldtog betrokke geraak, wat jaarliks ’n kanker-rit doen, en hulle gehelp met die bemarking. Dit is ook deur dié bemarkingsrol dat hy by Radio Helderberg beland het.
Tussendeur behartig hy jaarliks die logistieke bestuur en onderhoude op die rooitapyt vir Mev. Suid-Afrika. Weens sy betrokkenheid dáár, het Karen Jurgens, Manser se regterhand, vir Danie gevra om met Manser se troue al die skakel­werk te hanteer.
“Hy het my twee maande gelede geskakel en gevra of ek nie die produksiebestuurder sal wees vir die nuwe program, The Odyssey Row, nie. Ek wou eintlik regtig graag self deelneem, maar ek sou gesukkel het om twee maande af te vat om te roei. Gelukkig is ek nou deel as produksiebestuurder saam met Karen wat die vervaardiger was.”
Met ’n besige skedule was daar die afgelope ruk nie tyd om te skryf nie, maar Danie sê dit bly steeds ’n passie wat warm in sy hart brand.
Hy het op skool Afrikaanse liedjies begin skryf maar later sy passie in Engelse country-musiek gevind.
“Daar is vir my ’n storie aan country – ek wil nooit ’n liedjie skryf wat herhalend is en net in ’n mens se kop gaan vassit sonder betekenis nie.”
Met net 24 uur in ’n dag is dit moeilik om te dink waar hy tyd kry vir alles, maar hy glo dit gaan als oor tydbestuur.
“Baie keer gaan sit ’n mens net en doen niks en dis daardie tye wat jy eintlik produktief kan wees. As ek kyk na die wye spektrum van goed wat ek doen, maak dit, dit ook lekker. Radio is heeltemal anders as assessorwerk en die klerereeks is ook weer iets heeltemal anders. Ek dink dis hoe ek ’n gesonde verstand hou.